A touz ces qui verront ces presentes lettres: Jehanz de Chalon, Cuens d’Auceurre, et Aleiz sa fame, comtesse d’Auceurre, salut en notre Segnor. Sachent tuit que nous, por la devotion que nous avons vers l’abeie des Isles de les nostre cité d’Auceurre, avons amorti et amortissons à la devandite abeie totes les choses queles queles soient que les nonnains de ceiles abeie ont acquis puis trente et cinq ans en ça, en notre joutise où que ce soit. Après nous voulons et otroions audevant dites nonnains que ciles paisiblement se puissent accroistre, des cy en avant, tojorsmès, sans contredit, an tote notre joutise, ou que ceile soit especiaument en ladite joutise de S. Gervais; mais que ce ne soit en nos fiez et en nos rièrefiez, jusques à vint livres de terre à paresis; et promettons an bone foy que nos, totes ces choses que ciles ont acquises puis trente et cinq anz en ça, lor garentirons de nous et de noz hoirs, et de noble baron lou duc de Borgoigne, et que contre l’ottroi que nous faisons aus nonnains et à l’abeie desusdites, par nous ne par autrui ne varront jamais. Et por ce que cette chose soit ferme et citable, nous avons donné aus devandites nonnains ces presentes leitres saleis de nos seaus. Ce fu feit et donné en l’an de l’Incarnation Nostre-Signor, mil deux cent sexante et seize, lou jeudi, après feste seint Bartholomiaut l’apostre.